Songs for the deaf

Da Patrick Capaul

Las reginas dal temp da crap, Josh Homme, Nick Oliveri e danovamain l'anteriur battarist da NIRVANA e FOO FIGHTERS ghitarrist / chantadur Dave Grohl, preschentan lur terza schiba cun chanzuns pels surds ... per tut quels ch'èn sapientivamain daventads surds suenter l'entira unda plain grascha da na-metal! Finalmain "songs for the deaf", la terza schiba da QUEENS OF THE STONE AGE è quel document musical che prenda en maun la furtga dal diavel per eliminar tut ils Fred Durst look-a-likes.
In dc uschè ferm senza clischés, lunsch sper tuttas direcziuns ch'èn hip pel mument, uschè datiers da l'art che aveva ina giada num rock'n'roll, da quella revoluziun ch'è daventada mainstream, ch'è vegnida violada da chautschas en grondezza XXL e basecaps cotschens ...
Quella band celebrescha cun "songs for the deaf" bain e tut auter che vegl sound. Monoton e ipnotic, grop e punkig, excessiv ed autentic, groovig e plain energia ... u simplamain uschè bun sco lur davosas duas schibas en quadrat ... uschè bun che 11 da maximum 10 puncts na tanschan nagliur!!!
Ils dus anteriurs KYUSS musicists Homme ed Oliveri fan tge ch'els vulan, tunan sco ch'els vulan, ed han danovamain tenor lur atgna opiniun il meglier drummer dal mund. Ed exact quella midada fa "songs for the deaf" auter che tut quai ch'ins enconuscha dad els, simplamain anc in zic meglier, anc bler pli stoned ... quai è R'n'R, tut tschai senza fimar la pipa.

SONGS FOR THE DEAF, la nova schiba da QUEENS OF THE STONE AGE, proponì dal Battaporta dal Radio Rumantsch